[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 15.6.2006

COM(2006) 302 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σχετικά με κοινοτικό σχέδιο δράσης για τα δάση {SEC(2006) 748}

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σχετικά με κοινοτικό σχέδιο δράσης για τα δάση

Εισαγωγή

Η παρούσα ανακοίνωση αποτελεί την απάντηση στο αίτημα του Συμβουλίου[1] προς την Επιτροπή, να υποβάλει κοινοτικό σχέδιο δράσης για τα δάση το 2006. Έχει συνταχθεί σε στενή συνεργασία με τα κράτη μέλη και σε διαβούλευση με τους εμπλεκόμενους παράγοντες. Λαμβάνει υπόψη την έκθεση του Ευρωπαϊκού Κοινοβουλίου σχετικά με την εφαρμογή της κοινοτικής στρατηγικής για τη δασοκομία και τις συναφείς εκθέσεις της Ευρωπαϊκής Οικονομικής και Κοινωνικής Επιτροπής και της Επιτροπής των Περιφερειών. Το έγγραφο εργασίας των υπηρεσιών της Επιτροπής, το οποίο επισυνάπτεται στην ανακοίνωση, δίνει μια γενική εικόνα της διαδικασίας σύνταξης της ανακοίνωσης.

Γενικεσ αρχεσ και στοχοι

Γενικές αρχές

Βασιζόμενο στο ψήφισμα του Συμβουλίου της 15ης Δεκεμβρίου 1998 για μια δασική στρατηγική της Ευρωπαϊκής Ένωσης[2], το σχέδιο δράσης προσφέρει το πλαίσιο για ενέργειες σχετικές με τα δάση σε επίπεδο Κοινότητας και κρατών μελών και χρησιμεύει ως μέσο συντονισμού μεταξύ των κοινοτικών ενεργειών και των δασικών πολιτικών των κρατών μελών.

Ο γενικότερος στόχος του κοινοτικού σχεδίου δράσης για τα δάση είναι η στήριξη και η διεύρυνση της αειφόρου διαχείρισης των δασών και του πολυλειτουργικού των ρόλου. Βασίζεται στις ακόλουθες αρχές:

- τα εθνικά δασικά προγράμματα, ως το κατάλληλο πλαίσιο για την υλοποίηση διεθνών δεσμεύσεων σχετικών με τα δάση·

- την αυξανόμενη σημασία γενικότερων και διακλαδικών ζητημάτων στη δασική πολιτική, τα οποία απαιτούν βελτιωμένη συνοχή και συντονισμό·

- την ανάγκη επαύξησης της ανταγωνιστικότητας του δασικού τομέα της ΕΕ και της ορθής διακυβέρνησης των κοινοτικών δασών·

- την τήρηση της αρχής της επικουρικότητας.

Αναγνωρίζοντας το ευρύ φάσμα φυσικών, κοινωνικών, οικονομικών και πολιτιστικών συνθηκών, καθώς και τις διαφορές στα ιδιοκτησιακά καθεστώτα των κοινοτικών δασών, το σχέδιο δράσης δέχεται την ανάγκη ειδικών προσεγγίσεων και ενεργειών για τους διάφορους τύπους δασών. Τονίζει το σημαντικό ρόλο που διαδραματίζουν οι ιδιοκτήτες δασών ως προς την αειφόρο διαχείριση των δασών στην ΕΕ.

Το σχέδιο δράσης αποσκοπεί να συμβάλει στην επίτευξη των στόχων της ανανεωμένης στρατηγικής της Λισαβόνας για την ανάπτυξη και την απασχόληση, καθώς και του προγράμματος του Γκέτεμποργκ για την αειφόρο ανάπτυξη. Μετά το σχέδιο δράσης θα επακολουθήσει μια συμπληρωματική ανακοίνωση σχετικά με την ανταγωνιστικότητα των βιομηχανιών δασικών προϊόντων της ΕΕ, η οποία η συντάσσεται τώρα.

Στόχοι

Κατά τη σύνταξη του κοινοτικού σχεδίου δράσης για τα δάση, η Επιτροπή και τα κράτη μέλη ανέπτυξαν μια κοινή θεώρηση της δασοκομίας, αλλά και της συμβολής των δασών και της δασοκομίας στη σύγχρονη κοινωνία:

Δάση για την κοινωνία: μακροπρόθεσμη πολυλειτουργική δασοκομία, που ικανοποιεί τις παρούσες και τις μελλοντικές κοινωνικές ανάγκες και στηρίζει τις συναφείς με το δάσος βιοποριστικές δραστηριότητες.

Η πολυλειτουργική δασοκομία αποδίδει οικονομικά, περιβαλλοντικά, κοινωνικά και πολιτιστικά οφέλη. Παρέχει ανανεώσιμες και φιλικές προς το περιβάλλον πρώτες ύλες και διαδραματίζει σημαντικό ρόλο στην οικονομική ανάπτυξη, την απασχόληση και την ευημερία της Ευρώπης, ιδίως στις αγροτικές περιοχές. Τα δάση συμβάλλουν στην ποιότητα ζωής, προσφέροντας ένα ευχάριστο βιοτικό περιβάλλον, ευκαιρίες για αναψυχή και προληπτική υγειονομική φροντίδα, ενώ παράλληλα διατηρούν και βελτιώνουν την ποιότητα του περιβάλλοντος και τις οικολογικές αξίες. Είναι σημαντικό να διατηρηθεί η πνευματική και πολιτιστική κληρονομιά που περικλείουν τα δάση.

Σύμφωνα με την ανωτέρω θεώρηση, το σχέδιο δράσης έχει τέσσερις βασικούς στόχους:

- βελτίωση της μακροπρόθεσμης ανταγωνιστικότητας·

- βελτίωση και προστασία του περιβάλλοντος·

- συμβολή στην ποιότητα ζωής·

- προώθηση του συντονισμού και της επικοινωνίας.

Το πενταετές σχέδιο δράσης (2007–2011) αποτελείται από μια σειρά βασικών ενεργειών, τις οποίες η Επιτροπή προτίθεται να υλοποιήσει από κοινού με τα κράτη μέλη. Υποδεικνύει επίσης πρόσθετες ενέργειες που μπορούν να εκτελεστούν από τα κράτη μέλη, ανάλογα με τις ιδιαίτερες συνθήκες και προτεραιότητές τους, με τη στήριξη των υφισταμένων κοινοτικών μέσων, αν και η υλοποίηση ενδέχεται να απαιτήσει και εθνικά μέσα.

Ενέργειες

Βελτίωση της μακροπρόθεσμης ανταγωνιστικότητας

Στόχος: Να βελτιωθεί η μακροπρόθεσμη ανταγωνιστικότητα του δασικού τομέα και να διευρυνθεί η αειφορική χρήση δασικών προϊόντων και υπηρεσιών.

Η ανταγωνιστικότητα του δασικού τομέα είναι η αναγκαία βάση για τα πολλαπλά οφέλη που η αειφόρος δασοκομία παρέχει στην κοινωνία. Ο δασικός τομέας έχει μεγάλες δυνατότητες να αναπτύξει περαιτέρω προϊόντα και υπηρεσίες υψηλής ποιότητας και προστιθέμενης αξίας για τις ποικίλες και συνεχώς αυξανόμενες απαιτήσεις της κοινωνίας, με βάση μια ανανεώσιμη πηγή πρώτων υλών. Χρειάζεται έρευνα και τεχνολογική ανάπτυξη, διαφοροποίηση, καινοτομία και επένδυση στην ποιότητα της απασχόλησης και σε ανθρώπινο κεφάλαιο, ώστε να αναπτυχθεί ένας ισχυρός και δυναμικός τομέας, ικανός να ανταποκριθεί στις προκλήσεις των πλανητικών αλλαγών.

Βασική ενέργεια αριθ. 1 : Εξέταση των επιπτώσεων της παγκοσμιοποίησης στην οικονομική βιωσιμότητα και ανταγωνιστικότητα της κοινοτικής δασοκομίας

Η Επιτροπή θα εκπονήσει μελέτη σχετικά με τις επιπτώσεις της παγκοσμιοποίησης στην ανταγωνιστικότητα της κοινοτικής δασοκομίας, με στόχο να προσδιοριστούν οι κύριοι παράγοντες που επηρεάζουν τις εξελίξεις στον κοινοτικό δασικό τομέα και να τονωθούν οι συζητήσεις σχετικά με την περαιτέρω δράση που πρέπει να αναληφθεί για τη βελτίωση της ανταγωνιστικότητας και της οικονομικής βιωσιμότητας της δασοκομίας.

Βασική ενέργεια αριθ. 2 : Ενθάρρυνση της έρευνας και της τεχνολογικής ανάπτυξης με στόχο τη βελτίωση της ανταγωνιστικότητας του δασικού τομέα

Η έρευνα και τεχνολογική ανάπτυξη είναι καίριας σημασίας για την αειφόρο ανάπτυξη του κοινοτικού δασικού τομέα.

Η Επιτροπή θα εξακολουθήσει να παρέχει στήριξη για την έρευνα και τεχνολογική ανάπτυξη στον τομέα της δασοκομίας στο έβδομο Πρόγραμμα Πλαίσιο Έρευνας[3].

Η Επιτροπή και τα κράτη μέλη θα εξακολουθήσουν να ενθαρρύνουν την ανάπτυξη του τεχνολογικού κλιμακίου για το δασικό τομέα. Η Επιτροπή θα παρακολουθεί προσεκτικά την υλοποίηση του θεματολογίου στρατηγικής έρευνας που θα καταρτιστεί από το κλιμάκιο. Τα κράτη μέλη μπορούν επίσης να εκμεταλλευθούν τις ευκαιρίες που προσφέρει το ΕΤΠΑ[4] στον τομέα της έρευνας για την εκτέλεση συγκεκριμένων έργων.

Η Επιτροπή θα διερευνήσει τη δυνατότητα δημιουργίας ενός κοινοτικού επιστημονικού φόρουμ για τα δάση, με στόχο να ενισχυθεί η διεπαφή επιστήμης / πολιτικής. Ως πρώτο βήμα, η Επιτροπή θα διοργανώσει ένα εργαστήριο το 2007, για να συζητηθούν οι κοινοτικές ενέργειες στο χώρο αυτό.

Βασική ενέργεια αριθ. 3 : Ανταλλαγή και αξιολόγηση εμπειριών για την αποτίμηση και εμπορία δασικών προϊόντων και υπηρεσιών εκτός ξυλείας .

Τα δάση επιτελούν πολυάριθμες λειτουργίες, τις οποίες δεν αντανακλούν οι τιμές της ξυλείας και των λοιπών προϊόντων που διατίθενται στην αγορά. Είναι ανάγκη να προσδιοριστεί ποσοτικά η συνολική αξία των δασών και των λειτουργιών τους, αλλά και να αναπτυχθούν και να εφαρμοστούν εργαλεία για την αποζημίωση των προϊόντων και υπηρεσιών που δεν αποτελούν αντικείμενο εμπορίας στην αγορά.

Η Επιτροπή θα προτείνει στη Μόνιμη Δασική Επιτροπή (ΜΔΕ) να συστήσει μια ομάδα εργασίας ad hoc, για να απογράψει τις εμπειρίες σχετικά με μηχανισμούς αποτίμησης και αποζημίωσης των εκτός αγοράς προϊόντων και υπηρεσιών. Η Επιτροπή θα ενεργεί ως διαμεσολαβητής για την εν λόγω ανταλλαγή απόψεων. Τα κράτη μέλη θα συμμετάσχουν ενεργά στην ανταλλαγή εμπειριών.

Τα κράτη μέλη θα προωθήσουν μελέτες και πιλοτικά έργα σχετικά με την αποτίμηση, αποζημίωση και την καινοτόμο εμπορία δασικών προϊόντων και υπηρεσιών, για τα οποία μπορεί να δοθεί στήριξη από το ΕΓΤΑΑ[5], το μέσο LIFE+[6], το 7ο πρόγραμμα πλαίσιο έρευνας και το πρόγραμμα «ευφυής ενέργεια – Ευρώπη» (IEE) στο πλαίσιο του προγράμματος πλαισίου για την καινοτομία (CIP)[7].

Βασική ενέργεια αριθ. 4 : Προώθηση της χρήσης δασικής βιομάζας για την παραγωγή ενέργειας

Η χρήση ξυλείας ως πηγής ενέργειας μπορεί να συμβάλει στην άμβλυνση της αλλαγής του κλίματος με την υποκατάσταση των ορυκτών καυσίμων, τη βελτίωση της ενεργειακής αυτάρκειας, τη διεύρυνση της ασφάλειας εφοδιασμού και την παροχή ευκαιριών απασχόλησης στις αγροτικές περιοχές.

Η Μόνιμη Δασική Επιτροπή θα στηρίξει την υλοποίηση του σχεδίου δράσης για τη βιομάζα[8], ιδίως όσον αφορά την ανάπτυξη αγορών για συσσωματώματα και ροκανίδια και την ενημέρωση των ιδιοκτητών δασών σχετικά με τις ευκαιρίες παραγωγής ενεργειακών πρώτων υλών.

Η Επιτροπή θα διευκολύνει τη διερεύνηση και τη διάδοση εμπειριών σχετικά με την αξιοποίηση ξυλείας χαμηλής αξίας, ξύλου μικρού μεγέθους και υπολειμμάτων ξύλου για την παραγωγή ενέργειας. Τα κράτη μέλη θα αξιολογήσουν τη διαθεσιμότητα ξύλου και υπολειμμάτων ξύλου καθώς και τη σκοπιμότητα χρήσης τους για την παραγωγή ενέργειας σε εθνικό και περιφερειακό επίπεδο, με σκοπό να εξετάσουν περαιτέρω δράσεις για τη στήριξη της χρήσης ξύλου για την παραγωγή ενέργειας. Το 7ο πρόγραμμα πλαίσιο και τα προγράμματα ΙΕΕ-CIP παρέχουν τις αναγκαίες δυνατότητες για τη διευκόλυνση παρόμοιων δραστηριοτήτων.

Η Επιτροπή θα εξακολουθήσει να στηρίζει την έρευνα και ανάπτυξη τεχνολογιών για την παραγωγή θερμότητας, ψύξης, ηλεκτρισμού και καυσίμων[9] από δασικές πηγές στο ενεργειακό θέμα του ειδικού προγράμματος συνεργασίας του 7ου προγράμματος πλαισίου έρευνας και να ενθαρρύνει την ανάπτυξη του τεχνολογικού κλιμακίου για τα βιοκαύσιμα, καθώς και την ενίσχυση γα την υλοποίηση του ερευνητικού θεματολογίου της μέσω του 7ου προγράμματος πλαισίου.

Βασική ενέργεια αριθ. 5 : Προώθηση της συνεργασίας μεταξύ ιδιοκτητών δασών και διεύρυνση της εκπαίδευσης και κατάρτισης στη δασοκομία

Λόγω των μεταβαλλόμενων ιδιοκτησιακών δομών και του αυξανόμενου μεριδίου ιδιοκτητών δασών που δεν είναι γεωργοί, αυξανόμενος αριθμός ιδιοκτητών δεν διαθέτει τις δεξιότητες και ικανότητες για την αειφόρο διαχείριση των δασών. Η κατάτμηση των ιδιωτικών δασικών εκμεταλλεύσεων μπορεί να έχει ως αποτέλεσμα περαιτέρω δυσχέρειες και υψηλότερο κόστος διαχείρισης των δασών, μειώνοντας την αξιοποίηση του ξύλου και υπονομεύοντας την παροχή δασικών υπηρεσιών. Είναι επίσης απαραίτητο ένα καλώς εκπαιδευμένο και ευπροσάρμοστο εργατικό δυναμικό.

Ενόψει των ανωτέρω, τα κράτη μέλη θα στηρίξουν την επαγγελματική κατάρτιση και εκπαίδευση ιδιοκτητών δασών και δασεργατών. Τα κράτη μέλη θα στηρίξουν επίσης την ανάπτυξη συμβουλευτικών υπηρεσιών για τους ιδιοκτήτες δασών και τις ενώσεις τους. Οι υπηρεσίες αυτές θα συμβάλουν στη δημιουργία νέων, προσανατολισμένων προς την αγορά προσεγγίσεων, στη διάδοση πληροφοριών για τις αειφόρες πρακτικές διαχείρισης και στην ανάπτυξη των δεξιοτήτων των ιδιοκτητών δασών ως προς τη διεύρυνση της βιοποικιλότητας και την αποκατάσταση ενδιαιτημάτων. Η Επιτροπή και τα κράτη μέλη θα ανταλλάξουν εμπειρίες και βέλτιστες πρακτικές, καθώς και τρόπους αύξησης της προσφοράς ξύλου για βιομηχανική χρήση στην αγορά. Το ΕΓΤΑΑ, καθώς και τα κοινοτικά μέσα στον τομέα της εκπαίδευσης και της κατάρτισης θα προσφέρουν ευκαιρίες για τη στήριξη των δραστηριοτήτων αυτών.

Με σκοπό την ενίσχυση της ανταγωνιστικότητας και της οικονομικής βιωσιμότητας της δασοκομίας, και στο πλαίσιο των προτεραιοτήτων τους, τα κράτη μέλη μπορούν επίσης:

- να ενθαρρύνουν τη συνεργασία μεταξύ ιδιοκτητών δασών, της βιομηχανίας και τρίτων στην ανάπτυξη νέων προϊόντων, διεργασιών, τεχνολογιών και αποδοτικών αγορών·

- να ενθαρρύνουν επενδύσεις για την επαύξηση της οικονομικής αξίας των δασών·

- να στηρίξουν την ίδρυση και ανάπτυξη ενώσεων ιδιοκτητών δασών.

Βελτίωση και προστασία του περιβάλλοντος

Στόχος: Να διατηρηθεί και να διευρυνθεί κατάλληλα η βιοποικιλότητα, η παγίδευση του άνθρακα, η ακεραιότητα, η υγεία και η αντοχή των δασικών οικοσυστημάτων σε πολλαπλές γεωγραφικές κλίμακες.

Η διατήρηση της παραγωγικής ικανότητας, της αντοχής και της βιοποικιλότητας αποτελούν βασικούς παράγοντες για την εξασφάλιση ενός υγιούς δασικού οικοσυστήματος. Αυτό, με τη σειρά του, είναι ουσιαστικής σημασίας για μια υγιή κοινωνία και οικονομία.

Τα δάση διαδραματίζουν ουσιαστικό ρόλο στην υλοποίηση των κοινοτικών στόχων του Γκέτεμποργκ για την αειφόρο ανάπτυξη, καθώς και των στόχων που έχουν καθοριστεί με το έκτο κοινοτικό πρόγραμμα δράσης για το περιβάλλον, συμπεριλαμβανόμενων των σχετικών θεματικών στρατηγικών.

Βασική ενέργεια αριθ. 6 : Διευκόλυνση της συμμόρφωσης της ΕΕ προς τις υποχρεώσεις για την άμβλυνση των κλιματικών αλλαγών στο πλαίσιο της UNFCCC[10] και του οικείου πρωτοκόλλου του Κιότο και ενθάρρυνση της προσαρμογής στις επιπτώσεις της αλλαγής του κλίματος

Τα δάση λειτουργούν ως καταβόθρες άνθρακα και μπορούν να παράγουν ανανεώσιμες και φιλικές προς το περιβάλλον πρώτες ύλες και ενεργειακά υλικά. Ωστόσο, ποσοστό 25% περίπου των συνολικών εκπομπών αερίων θερμοκηπίου μπορεί να αποδοθεί σε μεταβολές στη χρήση της γης, μεταξύ των οποίων η σημαντικότερη είναι η αποψίλωση των τροπικών δασών[11].

Η Επιτροπή θα εξετάσει από κοινού με την ΜΔΕ τρόπους για να ανταποκριθεί κατά τρόπο πλέον συντονισμένο στις υποχρεώσεις των άρθρων 3.3 και 3.4[12] του πρωτοκόλλου του Κιότο, συμπεριλαμβανομένων μεταξύ άλλων της υποβολής εκθέσεων για τις αλλαγές στις χρήσεις γης και για τη διαχείριση των δασών.

Η Επιτροπή θα διευκολύνει τις ανταλλαγές μεταξύ της ΜΔΕ και της ομάδας εμπειρογνωμόνων της ΕΕ για τις καταβόθρες άνθρακα[13], ώστε να αυξηθεί η αποτελεσματικότητα των συζητήσεων για την άμβλυνση της αλλαγής του κλίματος. Θα εξεταστούν μέτρα για τη μείωση της συνολικής αποψίλωσης των δασών και για τις μετά το 2012 δεσμεύσεις που αφορούν το κλίμα.

Η Επιτροπή θα εξακολουθήσει να στηρίζει την έρευνα, την κατάρτιση και μελέτες σχετικά με την επίπτωση της αλλαγής του κλίματος και την προσαρμογή σε αυτή.

Τα κράτη μέλη καλούνται να εργαστούν για την αξιολόγηση των επιπτώσεων της αλλαγής του κλίματος, την αύξηση της ευαισθητοποίησης και την ανταλλαγή εμπειριών, καθώς και για την προώθηση δραστηριοτήτων για τον μετριασμό των συνεπειών και την προσαρμογή.

Βασική ενέργεια αριθ. 7 : Συμβολή στην επίτευξη των αναθεωρημένων κοινοτικών στόχων για τη βιοποικιλότητα για την περίοδο από το 2010 και μετέπειτα[14]

Καθώς μεγάλο μέρος της βιοποικιλότητας της ΕΕ είναι λίαν υποβαθμισμένο και η κατάσταση ακόμη επιδεινώνεται, απαιτείται εσπευσμένη δράση σε επίπεδο Κοινότητας και κρατών μελών για την αποκατάσταση των ενδιαιτημάτων και των φυσικών οικοσυστημάτων, εάν θέλουμε να επιτευχθεί ο στόχος ανάσχεσης της απώλειας βιοποικιλότητας.

Η Επιτροπή θα προτείνει στη Μόνιμη Δασική Επιτροπή:

- να ανταλλάξει εμπειρίες σχετικά με την εφαρμογή του προγράμματος Natura 2000 στις δασικές περιοχές·

- να εξετάσει την παρακολούθηση της δασικής βιοποικιλότητας ως πιλοτικό έργο στο πλαίσιο της τρέχουσας εργασίας σχετικά με τους δείκτες βιοποικιλότητας της ΕΕ[15]·

- να εξετάσει την παρακολούθηση της κατάτμησης των δασών και των επιπτώσεων της επέκτασης των δασών στη βιοποικιλότητα·

- να αξιολογήσει τις υπάρχουσες πληροφορίες και επιστημονικές μελέτες σχετικά με την αναγκαία χωρική κάλυψη και τους τρόπους προστασίας των αρχέγονων δασών·

- να παρακολουθήσει την εφαρμογή της CBD[16] και των λοιπών αποφάσεων που αφορούν τη δασική βιοποικιλότητα.

Η Επιτροπή θα διοργανώνει περιοδικά κοινές συνεδριάσεις των διευθυντών χωρών της ΕΕ που είναι αρμόδιοι για τα δάση και τη φύση και θα προωθεί την ενεργό συμμετοχή των δασικών υπηρεσιών σε άτυπες ανταλλαγές απόψεων μεταξύ των κρατών μελών σχετικά με την εφαρμογή της νομοθεσίας για την προστασία της φύσης στην ΕΕ (“GreenEnforce Network”).

Βασική ενέργεια αριθ. 8 : Δημιουργία ευρωπαϊκού συστήματος παρακολούθησης των δασών

Το πρόγραμμα παρακολούθησης «έμφαση στα δάση»[17] λήγει το 2006. Στη διάρκεια της περιόδου 2007–2013, θα είναι δυνατή η παροχή στήριξης για την περιβαλλοντική παρακολούθηση σε ευρωπαϊκό επίπεδο από το νέο μέσο LIFE+ .

Χρειάζονται εναρμονισμένες πληροφορίες για τα δάση, για να εκπληρωθούν οι δεσμεύσεις της Επιτροπής και των κρατών μελών στο πλαίσιο διεθνών συμφωνιών και για την εφαρμογή κοινοτικών οδηγιών, όπως η Natura 2000, η οδηγία πλαίσιο περί υδάτων και η οδηγία για την υγεία των φυτών.

Η Επιτροπή, από κοινού με τα κράτη μέλη και τους αρμόδιους διεθνείς οργανισμούς, θα εργαστεί για τη δημιουργία ενός Ευρωπαϊκού Συστήματος Παρακολούθησης Δασών, το οποίο θα χρησιμοποιεί τις υπάρχουσες βάσεις δεδομένων και τα συστήματα παρακολούθησης για τα δάση. Ένα συνεκτικό σύστημα, βασιζόμενο στα νυν υπάρχοντα και προσεχώς διαθέσιμα[18] προγράμματα συλλογής δεδομένων και στην εμπειρία των κρατών μελών, της Επιτροπής (Κοινό Κέντρο Ερευνών, Eurostat[19]), ΕΟΠ[20] και διεθνών οργανισμών (π.χ. UNECE[21], FAO[22]) είναι ο καλύτερος τρόπος για την κάλυψη των αναγκών υποβολής εκθέσεων τόσο για επιστημονικούς όσο και για πολιτικούς σκοπούς. Το Κοινό Κέντρο Ερευνών θα ιδρύσει ένα Ευρωπαϊκό Κέντρο Δασικών Δεδομένων. Η παρακολούθηση των δασών δεν θα περιορίζεται στους περιβαλλοντικούς δείκτες, αλλά θα περιλαμβάνει επίσης οικονομικές και κοινωνικές πληροφορίες και θα μπορούσε να επεκταθεί ώστε να καλύπτει τους δείκτες που εγκρίθηκαν κατά την 4η Υπουργική Διάσκεψη για την Προστασία των Δασών στην Ευρώπη (ΥΔΠΔΕ)[23].

Βασική ενέργεια αριθ. 9 : Βελτίωση της προστασίας των δασών στην ΕΕ

Δασικές πυρκαγιές, βιοτικοί παράγοντες και ατμοσφαιρική ρύπανση έχουν αξιοσημείωτη επιρροή στην οικολογική κατάσταση και την παραγωγική ικανότητα των δασών στην ΕΕ. Το παγκόσμιο εμπόριο και η αλλαγή του κλίματος έχουν αυξήσει τους δυνητικούς φορείς επιβλαβών οργανισμών και εισβαλλόντων ειδών. Εφόσον η προστασία των δασών από βιοτικούς και αβιοτικούς παράγοντες είναι μία από τις κύριες προτεραιότητες της δασικής πολιτικής, είναι ουσιαστικής σημασίας να διαθέτουμε ενημερωμένα στοιχεία για την κατάσταση των δασών στην ΕΕ.

Η Επιτροπή:

- θα εργαστεί για την περαιτέρω ανάπτυξη του Ευρωπαϊκού Συστήματος Πληροφόρησης για τις δασικές πυρκαγιές·

- θα εκπονήσει μελέτη, η οποία θα αναλύει τους βασικούς παράγοντες που επηρεάζουν την εξέλιξη της κατάστασης των δασών στην Ευρώπη (συμπεριλαμβανομένων των δασικών πυρκαγιών), την αποδοτικότητα των τρεχόντων κοινοτικών μέσων και μέτρων για την προστασία των δασών, καθώς και τις δυνατές μελλοντικές επιλογές για τη βελτίωση της αποδοτικότητας των μέτρων·

- θα ενθαρρύνει τα κράτη μέλη να σχηματίσουν ομάδες για τη μελέτη ιδιαίτερων περιφερειακών προβλημάτων σχετικών με την κατάσταση των δασών·

- θα στηρίξει την έρευνα για την προστασία των δασών και για φυτοϋγειονομικά θέματα στο 7ο πρόγραμμα πλαίσιο έρευνας.

Επιπλέον, και με τη στήριξη του ΕΓΤΑΑ κα του μέσου Life+ τα κράτη μέλη μπορούν:

- να αναπτύξουν εθνικές κατευθυντήριες γραμμές για τη δάσωση και να προωθήσουν τη δάσωση για περιβαλλοντικούς και προστατευτικούς σκοπούς·

- να προωθήσουν γεωργοδασοκομικά συστήματα·

- να προωθήσουν δασικά μέτρα στο πλαίσιο του Natura 2000·

- να προωθήσουν προγράμματα για τους ιδιοκτήτες δασών, με στόχο να αναλάβουν εθελοντικές περιβαλλοντικές δεσμεύσεις·

- να προωθήσουν επενδύσεις που επαυξάνουν την οικολογική αξία των δασών·

- να παράσχουν στήριξη για μέτρα πρόληψης των δασικών πυρκαγιών·

- να στηρίξουν την αποκατάσταση των δασών που έχουν πληγεί από θεομηνίες και πυρκαγιές·

- να στηρίξουν μελέτες σχετικά με τα αίτια των δασικών πυρκαγιών, εκστρατείες ευαισθητοποίησης, έργα κατάρτισης και επίδειξης·

- να επανεξετάσουν και να επικαιροποιήσουν ευρύτερες στρατηγικές προστασίας από βιοτικούς και αβιοτικούς παράγοντες, συμπεριλαμβανομένης της εκπόνησης μελετών για την εκτίμηση κινδύνου σε σχέση με επιβλαβείς οργανισμούς και επεκτατικά είδη.

Συμβολή στην ποιότητα ζωής

Στόχος: η συμβολή στην ποιότητα ζωής μέσω της διαφύλαξης και βελτίωσης των κοινωνικών και πολιτιστικών διαστάσεων των δασών.

Τα δάση παρέχουν προϊόντα και υπηρεσίες που ωφελούν τους πολίτες, την υγεία τους και την ποιότητα της ζωής τους, συμπεριλαμβανομένων διευκολύνσεων και αναψυχής σε αστικές και αγροτικές περιοχές, απασχόλησης και εισοδήματος για εκατομμύρια ανθρώπων, προστασίας του εδάφους και των υδάτων και προστασίας από τη διάβρωση, την απερήμωση και τους φυσικούς κινδύνους.

Με στόχο τη συμβολή στην ποιότητα ζωής, μέσω της διαφύλαξης και βελτίωσης των κοινωνικών και πολιτιστικών διαστάσεων των δασών, τα κράτη μέλη, στο πλαίσιο των προτεραιοτήτων τους και με στήριξη από το ΕΓΤΑΑ, έχουν τη δυνατότητα να ενθαρρύνουν επενδύσεις, οι οποίες επαυξάνουν την αξία των δασών για το κοινό.

Βασική ενέργεια αριθ. 10 : Ενθάρρυνση της περιβαλλοντικής εκπαίδευσης και πληροφόρησης

Είναι αναγκαία η διεύρυνση της ευαισθητοποίησης, για να εξασφαλιστεί ότι τα οφέλη της αειφόρου διαχείρισης των δασών αναγνωρίζονται σε ικανοποιητικό βαθμό από την κοινωνία.

Η Επιτροπή θα διευκολύνει την ανταλλαγή εμπειριών μεταξύ κρατών μελών σχετικά με εκστρατείες περιβαλλοντικής εκπαίδευσης και πληροφόρησης, ιδίως εκείνες που απευθύνονται σε παιδιά (πρωτοβουλίες όπως «σχολεία στο δάσος» ή «κέντρα δασικής εκπαίδευσης»). Τα κράτη μέλη θα προωθήσουν την εκπαίδευση για θέματα αειφόρου διαχείρισης των δασών.

Βασική ενέργεια αριθ. 11 : Διατήρηση και επαύξηση των προστατευτικών λειτουργιών των δασών

Η αυξανόμενη απειλή φυσικών καταστροφών, ακραίων καιρικών φαινομένων, καθώς και τα προβλήματα διάβρωσης και απερήμωσης της Ευρώπης τονίζουν τη σημασία της προστατευτικής λειτουργίας των δασών, ιδίως στις ορεινές περιοχές και στις περιοχές της Μεσογείου.

Χρειάζεται συντονισμένη παρακολούθηση και σχεδιασμός, καθώς και αποτελεσματικά προστατευτικά μέτρα. Μεγάλη σημασία έχουν και η ευαισθητοποίηση και η μεταφορά γνώσεων για τους φυσικούς κινδύνους και τη διαχείριση κινδύνων.

Στο πλαίσιο των προτεραιοτήτων τους, και με στήριξη από το ΕΓΤΑΑ, τα κράτη μέλη μπορούν:

- να διευρύνουν τις επενδύσεις και την αειφόρο διαχείριση των δασών με σκοπό την προστασία από φυσικούς κινδύνους και την ασφάλεια·

- να συμπεριλάβουν τα ζητήματα αυτά στις δραστηριότητες δασικής εκπαίδευσης και ευαισθητοποίησης.

Με στήριξη από το ΕΤΠΑ, τα κράτη μέλη μπορούν να αυξήσουν τις επενδύσεις για την προστασία από φυσικούς κινδύνους και την ασφάλεια, ιδίως στο πλαίσιο της διασυνοριακής συνεργασίας.

Η Επιτροπή θα διευκολύνει την ανταλλαγή εμπειριών σχετικά με τα μέτρα που λαμβάνονται για τη βελτίωση της προστατευτικής λειτουργίας των δασών.

Βασική ενέργεια αριθ. 12 : Διεύρυνση του δυναμικού των αστικών και περιαστικών δασών

Για πολλούς Ευρωπαίους, το αστικό δάσος είναι το βασικό σημείο επαφής με τα οφέλη και τις αξίες της φύσεως. Ο σχεδιασμός, η δημιουργία και η διαχείριση των αστικών και περιαστικών δασών επιβάλλουν νέες απαιτήσεις στους διαχειριστές δασών, ιδίως ως προς τη συμμετοχή και την ανταπόκριση των τοπικών κοινοτήτων, οι οποίες ενδέχεται να πληγούν ή αναμένουν να ωφεληθούν από τις δασοκομικές εργασίες.

Με βάση τις επιστημονικές εργασίες, η Επιτροπή και τα κράτη μέλη:

- θα επανεξετάσουν και θα ενοποιήσουν τη μεθοδολογία για την αξιολόγηση των επιπτώσεων των αστικών και περιαστικών δασών στη κοινωνία και τον άνθρωπο, με στόχο την καθιέρωση των κατάλληλων μακροπρόθεσμων δεικτών και ενός εύρωστου πλαισίου που θα κατευθύνει στο μέλλον τις επενδύσεις και τη διαχείριση·

- θα διερευνήσουν δομές για τη συμμετοχή των τοπικών κοινοτήτων και άλλων φορέων εκτός από τους κατά παράδοση εμπλεκόμενους παράγοντες, στο σχεδιασμό, τη δημιουργία, τη διαχείριση και χρησιμοποίηση των αστικών και περιαστικών δασών.

Προώθηση του συντονισμού και της επικοινωνίας

Στόχος: Να βελτιωθεί η συνοχή και η διακλαδική συνεργασία, με στόχο να εξισορροπηθούν οι οικονομικοί, περιβαλλοντικοί και κοινωνικοπολιτιστικοί στόχοι σε πολλαπλά οργανωτικά και θεσμικά επίπεδα.

Ενώ η δασική πολιτική είναι αρμοδιότητα των κρατών μελών, πολλές πολιτικές πρωτοβουλίες με αντίκτυπο στο δασικό τομέα αναπτύσσονται σε ευρωπαϊκό επίπεδο. Ο συντονισμός μεταξύ διαφόρων τομέων άσκησης πολιτικής στα κράτη μέλη, μεταξύ των κρατών μελών και της Επιτροπής, αλλά και στο εσωτερικό της Επιτροπής είναι ιδιαίτερα σημαντικός για το δασικό τομέα.

Βασική ενέργεια αριθ. 13 : Ενίσχυση του ρόλου της Μόνιμης Δασικής Επιτροπής

Η απόφαση του Συμβουλίου για τη σύσταση της Μόνιμης Δασικής Επιτροπής[24] παρέχει στην εν λόγω επιτροπή ευρεία εντολή για θέματα που σχετίζονται με την ανταλλαγή πληροφοριών και τη διαβούλευση.

Για να καταστεί δυνατή η συντονισμένη εφαρμογή του σχεδίου δράσης, η Επιτροπή, από κοινού με τα μέλη της ΜΔΕ, θα καταρτίσει ετήσιο πρόγραμμα εργασίας για την εν λόγω επιτροπή.

Η Επιτροπή θα διοργανώσει κοινές συνεδριάσεις μεταξύ των μελών της ΜΔΕ και της συμβουλευτικής ομάδας δασοκομίας και φελλού[25], καθώς και με άλλους συμβουλευτικούς φορείς, όπως η συμβουλευτική επιτροπή για την κοινοτική πολιτική στον τομέα της ξυλείας[26].

Η Επιτροπή θα επιδιώξει να ενισχύσει την ενεργό συμμετοχή της ΜΔΕ, με το συμβουλευτικό της ρόλο, στις διαδικασίες διαμόρφωσης πολιτικής, ενθαρρύνοντας ιδίως την ΜΔΕ να υποβάλλει έγγραφα απόψεων και εκθέσεις με δική της πρωτοβουλία.

Οι μέθοδοι εργασίας της ΜΔΕ θα προσαρμοστούν, αξιοποιώντας τις ομάδες εργασίας ad hoc.

Τα κράτη μέλη ενθαρρύνονται να συνεχίσουν τη διοργάνωση τακτικών συνεδριάσεων των αρμόδιων για τα δάση διευθυντών χωρών της ΕΕ.

Βασική ενέργεια αριθ. 14 : Ενίσχυση του συντονισμού μεταξύ τομέων πολιτικής για δασικά θέματα

Για να βελτιωθεί η αποτελεσματική ανταλλαγή πληροφοριών σχετικά με πρωτοβουλίες που ενδεχομένως έχουν επίπτωση στο δασικό τομέα, κάθε αρμόδια Γενική Διεύθυνση θα διορίσει ένα συντονιστή για τις πολιτικές που σχετίζονται με τα δάση. Η Επιτροπή θα ενημερώνει τακτικά τη ΜΔΕ για τις πρωτοβουλίες και τις ενέργειες σε διάφορους τομείς πολιτικής που έχουν σημασία για το έργο της εν λόγω επιτροπής. Η Επιτροπή θα ενισχύσει περαιτέρω το ρόλο της διϋπηρεσιακής ομάδας δασοκομίας, σεβόμενη πάντως τις διοικητικές δομές της Επιτροπής και τις ειδικές αρμοδιότητες των μεμονωμένων υπηρεσιών.

Βασική ενέργεια αριθ. 15 : Εφαρμογή της ανοικτής μεθόδου συντονισμού (ΑΜΣ) στα εθνικά δασικά προγράμματα

Το Ευρωπαϊκό Συμβούλιο της Λισαβόνας όρισε την ΑΜΣ ως μια μέθοδο που θα βοηθήσει τα κράτη μέλη να αναπτύξουν προοδευτικά τις δικές τους πολιτικές.

Η δυνατότητα εφαρμογής της ΑΜΣ στον εθελοντικό συντονισμό των εθνικών δασικών προγραμμάτων θα διερευνηθεί από τα κράτη μέλη και την Επιτροπή στο πλαίσιο της ΜΔΕ .

Βασική ενέργεια αριθ. 16 : Ενίσχυση της εικόνας της ΕΕ στις διεθνείς δραστηριότητες για τα δάση

Είναι αναγκαίος υψηλός βαθμός συντονισμού, τόσο στο εσωτερικό της Επιτροπής όσο και στα κράτη μέλη , για να εξασφαλιστεί η συνοχή στις διάφορες διεθνείς δραστηριότητες για τα δάση. Οι σχετικές ομάδες εργασίας του Συμβουλίου, και ιδίως η ομάδα για τη δασοκομία, πρέπει να διαδραματίσουν από την άποψη αυτή βασικό ρόλο.

Το κύριο εργαλείο, μέσω του οποίου μπορούν να στηριχθούν οι διεθνείς δεσμεύσεις στις τρίτες χώρες, είναι η οικονομική και η αναπτυξιακή συνεργασία, η οποία αποτελεί συναρμοδιότητα της Κοινότητας και των κρατών μελών. Τα συνολικά επίπεδα βοήθειας πρόκειται να αυξηθούν κατά την προσεχή δεκαετία. Η πρόκληση είναι να εξασφαλιστεί ότι ο ρόλος των δασών λαμβάνεται επαρκώς υπόψη, όταν λαμβάνονται αποφάσεις για την κατανομή πόρων.

Αν και η Επιτροπή δεν θα έχει πλέον ειδικό χρηματοδοτικό μέσο για τα δάση μετά το 2006, θα υπάρχουν ευκαιρίες χρηματοδοτικής στήριξης από το 2007 στο πλαίσιο του Θεματικού Προγράμματος Περιβάλλοντος και Φυσικών Πόρων, καθώς και στα προγράμματα που αφορούν χώρες ή περιφέρειες. Αυτό θα επιτρέψει την παροχή στήριξης για την εφαρμογή των πολυμερών περιβαλλοντικών συμφωνιών[27], και για τις διαδικασίες δασικής πολιτικής[28]. Το σχέδιο δράσης FLEGT[29] θα είναι ένας άλλος στόχος προτεραιότητας για τη παροχή στήριξης από την Επιτροπή και τα κράτη μέλη , ιδίως όσον αφορά την ανάπτυξη ικανοτήτων στις χώρες εταίρους του FLEGT.

Ως προς τη συνεργασία με τις προσχωρούσες και τις υποψήφιες χώρες καθώς και με τις γειτονικές ευρωπαϊκές χώρες, η Επιτροπή θα εξακολουθήσει να δραστηριοποιείται στις υπουργικές διασκέψεις για την προστασία των δασών στην Ευρώπη, στην επιτροπή ξυλείας της ΟΕΕ/ΟΗΕ και στις συναφείς με τα δάση δραστηριότητες του FAO.

Βασική ενέργεια αριθ. 17 : Ενθάρρυνση της χρήσης ξύλου και άλλων δασικών προϊόντων από δάση υπό αειφόρο διαχείριση

Οι κατάλληλες ενέργειες για την ενθάρρυνση της αυξημένης χρήσης ξύλου και άλλων δασικών προϊόντων θα περιληφθούν στην προβλεπόμενη ανακοίνωση σχετικά με την ανταγωνιστικότητα των δασικών βιομηχανιών. Η ανακοίνωση αυτή αποτελεί συνέχεια της ανακοίνωσης για την κατάσταση της ανταγωνιστικότητας των δασικών και συναφών βιομηχανιών στην ΕΕ[30], η οποία περιελάμβανε διεξοδική ανάλυση του τομέα και προσδιόριζε τις βασικές προκλήσεις. Η προβλεπόμενη ανακοίνωση, η οποία θα λαμβάνει υπόψη τον αυξανόμενο παγκόσμιο ανταγωνισμό που αντιμετωπίζουν οι δασικές βιομηχανίες της ΕΕ, θα εστιάζεται σε μέτρα για την ενίσχυση του πλαισίου που διέπει τις βιομηχανίες, ιδίως σε σχέση με ζητήματα που αφορούν την ενέργεια και τις πρώτες ύλες. Ως προς το μέρος αυτό, θα βασιστεί στο αποτέλεσμα των εργασιών της ομάδας υψηλού επιπέδου για την ανταγωνιστικότητα, την ενέργεια και το περιβάλλον. Θα περιλαμβάνει επίσης θέματα σχετικά με την καινοτομία, την έρευνα και ανάπτυξη, καθώς και τις δραστηριότητες εκπαίδευσης, κατάρτισης και πληροφόρησης.

Εντός του πεδίου εφαρμογής του σχεδίου δράσης, η Επιτροπή θα διευκολύνει την ανταλλαγή εμπειριών μεταξύ κρατών μελών ως προς την ανάπτυξη κατευθυντήριων γραμμών για την εφαρμογή της οδηγίας περί δημοσίων προμηθειών στα δασικά προϊόντα.

Βασική ενέργεια αριθ. 18 : Βελτίωση της ανταλλαγής πληροφοριών και της επικοινωνίας

Η ύπαρξη και η δημοσιοποίηση ενημερωμένων πληροφοριών είναι ουσιαστικής σημασίας για την αύξηση της ευαισθητοποίησης του κοινού και της συνεκτίμησης της δασοκομίας στη χάραξη πολιτικής.

Η Επιτροπή, με την ενεργό συμμετοχή των κρατών μελών, θα αναπτύξει μια επικοινωνιακή στρατηγική για τη δασοκομία. Αυτή θα σκιαγραφεί τα βασικά βήματα που πρέπει να γίνουν, για να βελτιωθεί η επικοινωνία σε θέματα δασοκομίας στην Κοινότητα. Στο πλαίσιο της κατάρτισης της στρατηγικής θα πραγματοποιηθεί ανταλλαγή εμπειριών μεταξύ των κρατών μελών. Θα διερευνηθεί επίσης η σκοπιμότητα μεμονωμένων επικοινωνιακών μέτρων στο πλαίσιο μελλοντικών διεθνών εκδηλώσεων για τα δάση[31].

Η Επιτροπή θα αναπτύξει ιστοσελίδα για τη δασοκομία στο δικτυακό τόπο Europa. Τα κράτη μέλη θα μεριμνήσουν, ώστε να υπάρχουν πληροφορίες για τα δάση στις αντίστοιχες ιστοσελίδες τους και να μπορούν να συνδεθούν με την ιστοσελίδα για τη δασοκομία στον Europa.

Η Επιτροπή, στο πλαίσιο της πρωτοβουλίας για το ευρωπαϊκό σύστημα παρακολούθησης δασών, θα εργαστεί για την ανάπτυξη ενός ευρωπαϊκού κλιμακίου δασικής πληροφόρησης και επικοινωνίας, με σκοπό την καλύτερη χρησιμοποίηση και δημοσιοποίηση των διαθέσιμων πληροφοριών.

Επιπλέον, τα κράτη μέλη ενθαρρύνονται να διοργανώνουν εκδηλώσεις προβολής, όπως «Δασική Εβδομάδα» ή «Ημέρα του Δάσους», για να αυξηθεί η ευαισθητοποίηση σχετικά με τα οφέλη από την αειφόρο διαχείριση των δασών.

Αξιολόγηση

Το σχέδιο δράσης θα έχει διάρκεια πέντε ετών (2007 – 2011). Το 2009 θα πραγματοποιηθεί ενδιάμεση αξιολόγηση και το 2012 θα πραγματοποιηθεί η τελική αξιολόγηση. Το 2012 θα υποβληθεί στο Συμβούλιο και στο Ευρωπαϊκό Κοινοβούλιο έκθεση σχετικά με την εφαρμογή του σχεδίου δράσης.

Η συνεργασία με τους εμπλεκόμενους παράγοντες σχετικά με την εφαρμογή του σχεδίου δράσης σε κοινοτικό επίπεδο θα υλοποιηθεί κυρίως μέσω της συμβουλευτικής ομάδας δασοκομίας και φελλού.

Η Μόνιμη Δασική Επιτροπή θα αποτελεί τον συντονιστικό φορέα μεταξύ της Επιτροπής και των κρατών μελών σε ό,τι αφορά την υλοποίηση του σχεδίου δράσης. Θα συμμετέχει επίσης ενεργά στην ενδιάμεση και την τελική αξιολόγηση.

[1] Συμπεράσματα του Συμβουλίου σχετικά με κοινοτικό σχέδιο δράσης για τα δάση, συνεδρίαση αριθ. 2662 του Συμβουλίου Γεωργίας και Αλιείας, 30–31 Μαΐου 2005.

[2] ΕΕ C 56 της 26.2.1999.

[3] COM(2005) 119 τελικό.

[4] Ευρωπαϊκό Ταμείο Περιφερειακής Ανάπτυξης.

[5] Κανονισμός (ΕΚ) αριθ. 1290/2005 (ΕΕ L 209 της 11.8.2005).

[6] COM(2004) 621 τελικό.

[7] COM(2005) 121 τελικό

[8] COM(2005) 628 τελικό.

[9] COM(2006) 34 τελικό.

[10] Σύμβαση πλαίσιο των Ηνωμένων Εθνών για την αλλαγή του κλίματος

[11] COM(2005) 35 τελικό.

[12] Δάσωση, αναδάσωση, αποψίλωση και διαχείριση δασών.

[13] Η ομάδα αυτή καλύπτει τις συζητήσεις για τη χρήση γης, την αλλαγή χρήσεων γης και τη δασοκομία (LULUCF) στις συνεδριάσεις της σύμβασης των Ηνωμένων Εθνών για την αλλαγή του κλίματος (UNFCCC).

[14] COM(2006) 216 τελικό « Ανάσχεση της απώλειας της βιοποικιλότητας έως το 2010 και μετέπειτα »

[15] “SEBI 2010” (“Εκλογίκευση των ευρωπαϊκών δεικτών βιοποικιλότητας 2010”, διαδικασία σε συνεργασία με τον Ευρωπαϊκό Οργανισμό Περιβάλλοντος και το πρόγραμμα των Ηνωμένων Εθνών για το περιβάλλον.

[16] Σύμβαση των Ηνωμένων Εθνών για τη βιοποικιλότητα

[17] Κανονισμός (ΕΚ) αριθ. 2152/2003 (ΕΕ L 324 της 11.12.2003).

[18] Η ΕΕ βαδίζει με δύο πρωτοβουλίες για την παροχή προηγμένων, επίκαιρων και συνεκτικών γεωχωρικών πληροφοριών έως το 2008: το σύστημα πλοήγησης "Galileo" και το σύστημα παρατήρησης της γης "GMES" (Παγκόσμια Παρακολούθηση του Περιβάλλοντος και της Ασφάλειας).

[19] Στατιστική Υπηρεσία της Ευρωπαϊκής Κοινότητας.

[20] Ευρωπαϊκός Οργανισμός Περιβάλλοντος.

[21] Οικονομική Επιτροπή των Ηνωμένων Εθνών για την Ευρώπη.

[22] Οργανισμός Τροφίμων και Γεωργίας των Ηνωμένων Εθνών.

[23] 4η ΥΔΠΔΕ (Βιέννη 2003): Δείκτες για την αειφόρο δασική διαχείριση.

[24] Απόφαση 89/367/ΕΚ (ΕΕ L 165 της 15.6.1989, σ. 14).

[25] Απόφαση 2004/391/ΕΚ (ΕΕ 120 της 24.4.2004, σ. 50).

[26] Απόφαση 97/837/ ΕΚ (ΕΕ L 346 της 17.12.1997, σ. 95).

[27] Σύμβαση των Ηνωμένων Εθνών για τη βιοποικιλότητα, σύμβαση πλαίσιο των Ηνωμένων Εθνών για την αλλαγή του κλίματος, σύμβαση των Ηνωμένων Εθνών για την καταπολέμηση της απερήμωσης, σύμβαση των Ηνωμένων Εθνών για το διεθνές εμπόριο απειλουμένων ειδών.

[28] Φόρουμ των Ηνωμένων Εθνών για τα δάση, διεθνής συμφωνία τροπικής ξυλείας.

[29] COM(2003) 251 τελικό.

[30] COM(1999) 457 τελικό.

[31] 6η σύνοδος του φόρουμ των Ηνωμένων Εθνών για τα δάση: πρόταση να κηρυχθεί το 2010 ως Διεθνές Έτος Δασών.